অভিযোগে জানা গেছে, সারা দেশে মাদক বিরোধী অভিযান চললেও সান্তাহার শহরে মাদক কেনা-বেচা অব্যাহত রয়েছে। সান্তাহার শহরের চা-বাগান এলাকার মাদক ব্যবসায়ি রহিমা বেগম ওরফে শুটকি তার লোকজন দিয়ে শহর জুড়ে মাদক কেনাবেচা করছে। শনিবার শুটকির নিয়োগ করা মাদক ব্যবসায়ি খোকন চা-বাগান এলাকায় মাদক কেনা-বেচা করছিল। বিষয়টি দেখার পর শহরের ঘোড়াঘাট এলাকার বাসিন্দা মানিক রায় মাদক বিক্রির সংবাদটি টাউন পুলিশকে জানায়। পরে পুলিশ ঘটনাস্থল থেকে খোকন কে আটক করে। রোববার বিকেলে মানিক শহরের ষ্টেশন এলাকায় গেলে মাদক ব্যবসায়ি রহিমা তার লোকজন দিয়ে মানিক কে মারপিট করে। পরে লোকজন সেখান থেকে মানিক কে উদ্ধার করে স্থানীয় ভাবে চিকিৎসা দেন। মানিক রায় জানান, এ সময় তার পঞ্চাশ হাজার টাকা খোয়া যায়। তিনি এ ঘটনায় পুলিশ ফাঁড়িতে লিখিত অভিযোগ দায়ের করেছেন। এ ব্যাপারে সান্তাহার টাউন পুলিশ ফাঁড়ির পরিদর্শক মুসা মিয়া অভিযোগ পাওয়ার বিষয়টি নিশ্চিত করে বলেন, বিষয়টি তদন্ত করে দেখা হচ্ছে।